Minister školstva, vedy, výskumu a športu SR **ruší externú časť a písomnú formu internej časti maturitnej skúšky v školskom roku 2019/2020**, a to riadny i náhradný termín.

Zároveň **stanovuje termín konania internej časti maturitnej skúšky** v rozsahu dvoch kalendárnych týždňov **najskôr do dvoch týždňov od odvolania prerušenia vyučovania, najneskôr však do 30. júna 2020.**

**Interná časť maturitnej skúšky** okrem písomnej formy sa v riadnom skúšobnom období uskutoční počas dvoch kalendárnych týždňov, a to do dvoch týždňov od skončenia mimoriadneho prerušenia školského vyučovania, najneskôr do 30. júna 2020; praktická časť odbornej zložky maturitnej skúšky sa vykoná vo forme a s obsahom, ktoré riaditeľ školy prispôsobí podľa aktuálnych možností školy, pracoviska praktického vyučovania alebo pracoviska zamestnávateľa.

Záverečné skúšky, záverečné pomaturitné skúšky a absolventské skúšky sa uskutočnia najskôr dva týždne od odvolania prerušenia školského vyučovania; praktická časť záverečnej skúšky, praktická časť záverečnej pomaturitnej skúšky a absolventský výkon sa vykonajú vo forme a s obsahom, ktoré riaditeľ školy prispôsobí podľa aktuálnych možností školy, pracoviska praktického vyučovania alebo pracoviska zamestnávateľa.

Minister zároveň určuje termín záverečných skúšok, záverečných pomaturitných skúšok a absolventských skúšok najskôr dva týždne od odvolania prerušenia vyučovania.

**Samoštúdium maturantov**

Napriek zrušeniu externej časti a písomnej formy internej časti maturitnej skúšky odporúča NÚCEM študentom stredných škôl využiť pri upevňovaní učiva zo slovenského jazyka a literatúry, maďarského jazyka a literatúry, matematiky a cudzích jazykov aj testy z minulých ročníkov maturít, ktoré sú zverejnené na internetovej stránke

[www.nucem.sk/sk/merania/narodne-merania/maturita](https://www.nucem.sk/sk/merania/narodne-merania/maturita).

Testy, zvukové nahrávky k testom z cudzích jazykov aj kľúče správnych odpovedí nájdete na uvedenej stránke v časti Dokumenty na stiahnutie v jednotlivých školských rokoch.

**Opravné maturity**

Žiak, ktorý bol prihlásený na **vykonanie opravnej skúšky** EČ a/alebo PFIČ MS v riadnom termíne EČ MS a/alebo PFIČ MS v školskom roku 2019/2020 (marec 2020) bude v zmysle § 77, odsek 5 školského zákona v platnom znení môcť vykonať túto opravnú skúšku v mimoriadnom skúšobnom období v septembri 2020 (3. - 8. 9. 2020). Na opravnú skúšku EČ MS a/alebo PFIČ MS sa žiak prihlási riaditeľovi školy do 30. júna 2020 (§ 77, odsek 7, školského zákona v platnom znení).